Tutkinnanjohtajan mukaan huumeiden käyttö on lisääntynyt Tampereella voimakkaasti.

Tampereen joukkotappelun tutkintaa johtava rikosylikomisario Jari Kinnunen kertoo Iltalehdelle, että keskiviikon ja torstain välisenä yönä joukkotappelussa pidätetyt olivat niin sekaisin, että kuulustelut voitiin tehdä vasta pääosin perjantaina.

- Nuoret olivat niin sekaisin, että torstaina ei voitu vielä kuulustella, vasta pääosin perjantaina. Heidän kuntonsa oli niin huono. Nuoret olivat tästä Pirkanmaalta ja he liikkuivat täällä ympäriinsä, kävivät Nokiallakin. Täällä huumeiden käyttö ja sekakäyttö on lisääntynyt voimakkaasti. Huumetta tuodaan muun muassa Romaniasta ja Bulgariasta, Kinnunen sanoo.

- Siellä potkittiin, lyötiin ja puukotettiin, kaasutettiin. Molemmilla joukkueilla oli kättä pidempää mukana ja jostain syytä tilanne eskaloitui ja päätyi tämmöiseen lopputulokseen, Kinnunen kertoi Iltalehdelle.

Poliisi haluaa tapahtumien kulusta silminnäkijähavaintoja ja todistajia.

- Kaksi sai pahemmat vammat, toinen sai puukon iskuja ympäri kehoa ja toinen selkään. Monella on pahoinpitelyvammoja. Sairaalassa ei ole enää ketään, Kinnunen kertoi.